Ja, B12-injektioner er ret dyre i Danmark, så vi har også mange patienter, der køber dem i Tyskland. Jeg ved ikke, om de tyske injektioner har nøjagtig det samme indhold som de danske, men vi kan i hvert fald måle på vores patienter, at B12-niveauet også stiger med de tyske injektioner. Tidligere satte man alle med B12-vitaminmangel på injektioner med det samme, men nu undersøger man ofte, om man kan optage B12 fra tabletter, inden man overgår til injektionerne. I min klinik begynder vi kun med injektioner, hvis B12- niveauet er meget lavt og har stået på så længe, at de røde blodceller er blevet store, og blodprocenten er faldet. Ellers forsøger vi først med tabletterne og giver så kun indsprøjtninger, hvis det viser sig, at man ikke kan optage B12-vitaminet i tabletterne. B12 er normalt noget, vi får i kosten, især fra kød og mælkeprodukter. Nogle mennesker indtager mindre B12 i kosten, og det kan selvsagt være årsag til manglen. Andre har en tilstand i tarmen, hvor deres evne til at optage B12 fra kosten (eller tabletter) er nedsat. Det er i samråd med lægen, man vurderer, om tabletter eller injektioner er den bedste løsning, og hvilken dosis man skal have. Du spørger, om håndkøbstabletter er lige så gode som dem på recept. Håndkøbstabletterne indeholder mindre B12 end de receptpligtige, men hvis du kun har let nedsat B12-niveau kan det være fint med håndkøbstilskud. B12-vitamin findes også i en helt almindelig multivitamintablet.